Ďuriš Nicholsonová, Lucia, podpredsedníčka NR SR (2018-10-22):
Ďakujem vám veľmi pekne, pán predsedajúci. Ďakujem aj vám, kolegyne, kolegovia, ktorí ste umožnili, aby sme tento bod predkladali ako termínovaný bod, keďže už nám raz prepadol a ja vediem schôdzu, takže nie je možné proste sa niekedy zmestiť s tým poradím, ktoré na nás vyšlo. Budem sa vám snažiť teraz v dôvodovej správe odôvodniť, prečo vlastne spolu s pani poslankyňou Zuzanou Zimenovou predkladáme tento návrh zákona. Cieľom predloženého návrhu je, aby dotáciu na školské potreby mohol získať aj prevádzkovateľ komunitného centra, čo umožní, aby deti ohrozené sociálnym vylúčením, mali sadu písacích potrieb a ďalšie nevyhnutné pomôcky na prípravu na vyučovanie v škole a jednu v komunitnom centre. To preto, aby tam nevznikala tá potreba ich prenášania a nosenia domov. Návrhom sa tiež zvyšuje hranica, pod ktorou má dieťa nárok na takúto dotáciu – v súčasnosti nárok vzniká, ak dieťa žije v rodine –, ktorá je pod hranicou životného minima a naším návrhom navrhujeme, aby sa táto hranica zvýšila na 
1,5-násobok životného minima. Táto zmena si kladie za cieľ adresne poskytnúť dotované školské potreby aj chudobným pracujúcim rodinám s jedným živiteľom s príjmom pohybujúcim sa okolo minimálnej mzdy. Návrhom sa tiež mení právna úprava nároku na štipendium na strednej škole. V súčasnosti je výška štipendia odstupňovaná podľa prospechu žiaka, po novom sa táto podmienka ruší, pretože školské vzdelávacie programy na stredných školách sú vzhľadom na rozmanitosť učebných a študijných odborov rôzne náročné, čo znamená, že aj na žiakov sú na konkrétnych školách kladené rôzne nároky, ktoré nie sú v rámci klasifikácie vzdelávacích výstupov porovnateľné. Taktiež sa zvyšuje hranica, pod ktorou má žiak strednej školy nárok na štipendium. V súčasnosti nárok vzniká, ak dieťa žije v rodine, ktorá je pod hranicou životného minima a návrhom sa táto hranica zvyšuje na 1,5-násobok životného minima. Predložený návrh v časti upravujúcej dotované školské potreby reaguje predovšetkým na ohlasy z praxe poukazujúce na to, že ak deti ohrozené sociálnym vylúčením bezplatne dostanú dotované školské potreby, najmä zošity, písacie potreby, učebnice alebo nevyhnutné individuálne pomôcky, veľmi často rýchlo, približne už po týždni ich v domácom prostredí, vo všeobecnosti nevyhovujúcom pre robenie domácich úloh, mnohé z týchto detí postrácajú, alebo sa znehodnotia či zničia, dokonca sú aj hlásenia, že v niektorých prípadoch poslúžili vinou ich rodinných príslušníkov ako materiál na kúrenie. Z uvedeného dôvodu tie deti, ktoré navštevujú komunitné centrum, často nemajú, a to nie vlastnou vinou, možnosť s čím si robiť domáce úlohy, čo má za následok aj ich horšie školské výsledky a horšiu uplatniteľnosť v neskoršom živote. Problémom súčasného nastavenia adresných príspevkov je tiež príliš nízko stanovený príjmový strop rodiny. Z podpory tak vypadávajú mnohé rodiny, ktoré ju potrebujú, pretože sa reálne nachádzajú v pásme chudoby, avšak formálne nárok na podporu nemajú. Príliš drahé vzdelávanie je zároveň na Slovensku jednou z najčastejších príčin predčasného ukončenia vzdelávania. Podľa riaditeľov základných škôl predstavujú finančné náklady na vzdelávanie tretiu najväčšiu prekážku úspešného prechodu ich žiakov na stredné školy, čím sa znižuje ich šanca na dosiahnutie minimálne stredoškolského vzdelania, ktoré je v súčasnosti už nevyhnutnou podmienkou na získanie perspektívnejšieho zamestnania. Zrušenie prospechového kritéria pri poskytovaní stredoškolského štipendia pomôže zvýšiť dostupnosť stredoškolského vzdelávania pre žiakov zo sociálne znevýhodneného prostredia a vnesie do systému adresnej podpory väčšiu spravodlivosť bez ohľadu na zvolený učebný alebo študijný odbor. Návrh zákona je v súlade s Ústavou Slovenskej republiky a zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona bude mať mierne negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny vplyv na životné prostredie, ani na informatizáciu spoločnosti. Návrh zákona bude mať pozitívny sociálny vplyv. Ďakujem veľmi pekne, pán predsedajúci, ja som týmto skončila, ale hlásim sa do rozpravy ako navrhovateľka, ale až po pani poslankyni Zimenovej. Ďakujem pekne.